2005. február 15-én előzetes megállapodást írt alá a Jordan istállóval az idényre, mint a csapat egyik pilótája. Társa a portugál Tiago Monteiro lett. Első versenyén, a 2005-ös ausztrál nagydíjon a tizenkettedik helyre kvalifikálta magát, köszönhetően a kiszámíthatatlan időjárási viszonyoknak (három másodperccel volt gyorsabb csapattársánál). A meglehetősen gyenge rajt után a tizennyolcadik helyre csúszott vissza, de végül a tizenötödik helyen fejezte be a futamot, kétkörös hátrányban a győztestől, valamint egy teljes perccel csapattársától. Első pontjait a híres amerikai nagydíjon szerezte, amikor a biztonsági szabályok be nem tartása miatt a futam botrányba fulladt, és a legtöbb csapat nem indult a versenyen. Ekkor negyedik lett, ezt leszámítva a legjobb helyezése a tizenegyedik hely volt. A szezon utolsó futamán autójával a falnak csapódott, de sérülés nélkül úszta meg a balesetet. 2006-ban nem tudta összegyűjteni az elegendő pénzt és szponzori támogatást az induláshoz, majd végül a Williams csapat tesztpilótájaként dolgozott tovább 2007-ig.